CELEX: 52017PC0659
Language: hr
Date: 2017-11-10
Title: Prijedlog PROVEDBENE ODLUKE VIJEĆA kojom se Republici Latviji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 10.11.2017.
            COM(2017) 659 final
            2017/0296(NLE)
            Prijedlog
            PROVEDBENE ODLUKE VIJEĆA
            kojom se Republici Latviji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost
                  1
                („Direktiva o PDV-u”) Vijeće, djelujući jednoglasno na prijedlog Komisije, može odobriti bilo kojoj državi članici uvođenje posebnih mjera za odstupanje od odredaba te Direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
            
            
               Dopisom evidentiranim u Komisiji 3. srpnja 2017. Latvija je zatražila odobrenje za nastavak primjene mjere odstupanja od članka 287. Direktive o PDV-u, kojom bi porezne obveznike čiji godišnji promet ne prelazi određeni prag oslobodila od plaćanja PDV-a. Nakon ponovne procjene primjene prethodnog praga, Latvija traži smanjenje praga za izuzeće s 50 000 EUR na 40 000 EUR.
            
            
               U skladu s člankom 395. stavkom 2. Direktive o PDV-u Komisija je dopisom od 13. rujna 2017. ostale države članice obavijestila o zahtjevu Latvije. Komisija je dopisom od 14. rujna 2017. obavijestila Latviju da ima sve informacije potrebne za razmatranje zahtjeva.
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               Glavom XII. poglavljem 1. Direktive o PDV-u državama članicama omogućuje se primjena posebnih odredaba za mala poduzeća, uključujući mogućnost izuzeća poreznih obveznika čiji je godišnji promet manji od određenog iznosa. Tim se izuzećem podrazumijeva da porezni obveznik ne mora obračunati PDV za svoje isporuke, ali zbog toga ne može ni odbiti PDV od svoje kupovine.
            
            
               U skladu s člankom 287. stavkom 10. Direktive o PDV-u Latvija može izuzeti od plaćanja PDV-a porezne obveznike čiji godišnji promet ne prelazi protuvrijednost 17 200 EUR u nacionalnoj valuti prema deviznom tečaju na dan njezina pristupanja. Provedbenom odlukom Vijeća 2010/584/EU
                  2
                Latviji je odobren viši prag, tj. izuzeće od plaćanja PDV-a za porezne obveznike čiji godišnji promet ne prelazi 50 000 EUR. Ta je mjera produljena Provedbenom odlukom Vijeća 2014/796/EU
                  3
               , koja istječe 31. prosinca 2017. Latvija traži produljenje mjere nakon 1. siječnja 2018. i istodobno smanjenje praga za izuzeće s 50 000 EUR na 40 000 EUR. 
            
            
               Prema informacijama koje je dostavila Latvija smanjenje praga za izuzeće od plaćanja PDV-a s 50 000 EUR na 40 000 EUR dovelo bi do povećanja broja registriranih obveznika PDV-a za 650, uglavnom u sektorima koji pružaju pravne i računovodstvene usluge, maloprodaji s izuzetkom automobila i motocikala, te poreznih obveznika koji se bave ratarstvom i stočarstvom, lovom i srodnim uslužnim djelatnostima.
            
            
               Pretporez obveznika PDV-a čiji godišnji promet nije bio viši od 40 000 EUR u 2015. uglavnom je premašivao iznos PDV-a koji su trebali uplatiti u državni proračun; stoga bi trošak naplate PDV-a od tih subjekata bio veći od očekivanog iznosa poreznog prihoda.
            
            
               S obzirom na to da je prag od 50 000 EUR koji trenutačno vrijedi u Latviji znatno viši od pragova u usporednim zemljama, osobito susjednima (45 000 EUR u Litvi i 40 000 EUR u Estoniji), provedena je ponovna procjena pragova za izuzeće od plaćanja PDV-a. Pažljivo su uspoređene koristi od smanjenja troškova porezne uprave i troškova ispunjavanja poreznih obveza u odnosu na narušavanje tržišnog natjecanja do kojeg dolazi zbog različitog statusa poreznih obveznika koji su iznad, odnosno ispod praga PDV-a. 
            
            
               Porezni obveznici čiji promet ne prelazi taj prag i dalje će se moći prijaviti u registar obveznika PDV-a.
            
            
               Uzimajući u obzir da je Latvija sedam godina imala odobrenje da od obveze plaćanja PDV-a izuzima porezne obveznike čiji godišnji promet ne prelazi prag od 50 000 EUR i da je ponovno procijenila situaciju, niži prag čini se prihvatljivim. Stoga se predlaže da se Latviji odobri snižavanje praga za izuzeće za mala i srednja poduzeća s 50 000 EUR na 40 000 EUR do najranije 31. prosinca 2020. ili do stupanja na snagu direktive o pragovima godišnjeg prometa ispod kojih se porezni obveznici mogu izuzeti od plaćanja PDV-a.
            
            
               •Dosljednost s postojećim odredbama politike u određenom području
            
            
               Slična odstupanja odobrena su drugim državama članicama. Belgiji
                  4
                je odobren prag od 25 000 EUR, Luksemburgu
                  5
                prag od 30 000 EUR, Poljskoj
                  6
                i Estoniji
                  7
                prag od 40 000 EUR, Litvi
                  8
                prag od 45 000 EUR, Sloveniji
                  9
                prag od 50 000 EUR, a Italiji
                  10
                prag od 65 000 EUR. 
            
            
               Odstupanja od Direktive o PDV-u uvijek bi trebala biti vremenski ograničena kako bi se mogli ocijeniti njihovi učinci. Nadalje, odredbe članaka od 281. do 294. Direktive o PDV-u o posebnoj odredbi za mala poduzeća trenutačno se preispituju. Kako je najavljeno u akcijskom planu o PDV-u
                  11
                i Programu rada Komisije za 2017.
                  12
               , Komisija bi do kraja 2017. trebala predstaviti prijedlog u obliku opsežnog paketa mjera za pojednostavnjenje.
            
            
               Stoga se predlaže produljenje mjere do 31. prosinca 2020. ili do stupanja na snagu direktive o izmjeni odredaba Direktive o PDV-u o posebnoj odredbi za mala poduzeća. 
            
            
               •Dosljednost u odnosu na druge politike Unije
            
            
               Ova mjera u skladu je s ciljevima Unije za mala poduzeća, kako je utvrđeno u Komunikaciji Komisije „Počnimo od malih” – „Akt o malom poduzetništvu” za Europu
                  13
               , kojom se države članice poziva da pri izradi zakonodavstva uzmu u obzir posebna obilježja MSP-ova i pojednostavne postojeće regulatorno okruženje.
            
         
         
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Članak 395. Direktive o PDV-u. 
            
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se prijedlog temelji ne primjenjuje se načelo supsidijarnosti.
               
            
            
               •Proporcionalnost
            
            
               
                  Odluka se odnosi na odobrenje dano državi članici na njezin vlastiti zahtjev i ne predstavlja nikakvu obvezu.
               
            
            
               S obzirom na ograničeno područje primjene odstupanja posebna je mjera proporcionalna cilju koji se želi postići, tj. pojednostavnjenju za veći broj malih poreznih obveznika i za poreznu upravu.
            
            
               •Odabir instrumenta
            
            
               Predloženi instrument: provedbena odluka Vijeća.
            
            
               Na temelju članka 395. Direktive Vijeća 2006/112/EZ odstupanje od zajedničkih pravila o PDV-u moguće je samo uz odobrenje Vijeća, koje djeluje jednoglasno na prijedlog Komisije. Provedbena odluka Vijeća najprikladniji je instrument jer može biti upućena pojedinoj državi članici.
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               Ovaj se prijedlog temelji na zahtjevu koji je podnijela Latvija i odnosi se samo na tu državu članicu.
            
            
               •Prikupljanje i primjena stručnih znanja
            
            
               Nije bilo potrebno obratiti se vanjskim stručnjacima.
            
            
               •Procjena učinka
            
            
               
                  Na temelju prijedloga provedbene odluke Vijeća Latviji se odobrava nastavak izuzimanja od plaćanja PDV-a poreznih obveznika čiji godišnji promet ne prelazi 40 000 EUR. Osobe čiji oporezivi promet ne prelazi prag ne moraju se prijaviti u registar obveznika PDV-a, što znači da će se primjenom mjere smanjiti njihovo administrativno opterećenje jer neće morati voditi evidenciju u svrhu PDV-a niti podnositi prijavu PDV-a. 
               
            
            
               Latvija tvrdi da utvrđivanje praga u iznosu od 40 000 EUR neće imati bitan utjecaj na prihode od PDV-a. S druge strane, prema analizi prijava PDV-a koje podnose gospodarski subjekti s godišnjim prometom od 40 000 EUR do 50 000 EUR, uvođenjem praga od 40 000 EUR za prijavu PDV ukupni prihod od PDV-a povećat će se za 5,9 milijuna EUR.
            
            
               4.UTJECAJ NA PRORAČUN
            
         
         
            
               Prijedlog ne utječe na proračun EU-a jer će Latvija izvršiti izračun naknade u skladu s člankom 6. Uredbe Vijeća (EEZ, EURATOM) br. 1553/89.
            
            
               5.OSTALI DIJELOVI
            
            
               Prijedlog sadržava klauzulu o vremenskom ograničenju valjanosti.
            
            
               2017/0296 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               kojom se Republici Latviji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  14
               , a posebno njezin članak 395. stavak 1.,
            
            
               uzimajući u obzir prijedlog Europske komisije,
            
            
               budući da:
            
            
               (1)Na temelju članka 287. stavka 10. Direktive 2006/112/EZ Latvija može izuzeti od plaćanja poreza na dodanu vrijednost (PDV-a) porezne obveznike čiji godišnji promet ne prelazi protuvrijednost 17 200 EUR u nacionalnoj valuti prema deviznom tečaju na dan njezina pristupanja.
            
            
               (2)Provedbenom odlukom Vijeća 2010/584/EU
                  15
                Latviji je odobreno, kao mjera odstupanja, izuzimanje poreznih obveznika čiji godišnji promet ne prelazi 50 000 EUR do 31. prosinca 2013. Ta je mjera produljena Provedbenom odlukom Vijeća 2014/796/EU
                  16
               , a istječe 31. prosinca 2017.
            
            
               (3)Dopisom evidentiranim u Komisiji 3. srpnja 2017. Latvija je zatražila odobrenje za mjeru odstupanja od članka 287. stavka 10. Direktive 2006/112/EZ kako bi nastavila s odstupanjem od članka 287. stavka 10. Direktive 2006/112/EZ te smanjenje praga za oslobođenje od plaćanja PDV-a na 40 000 EUR. Tom bi mjerom ti porezni obveznici bili izuzeti od nekih ili svih obveza povezanih s PDV-om navedenih u glavi XI. poglavljima od 2. do 6. Direktive 2006/112/EZ.
            
            
               (4)U skladu s člankom 395. stavkom 2. Direktive 2006/112/EZ Komisija je dopisom od 13. rujna 2017.obavijestila ostale države članice o zahtjevu Latvije. Komisija je dopisom od 14. rujna 2017. obavijestila Latviju da ima sve informacije potrebne za razmatranje zahtjeva.
            
            
               (5)S obzirom na to da bi se zbog smanjenog praga trebale smanjiti obveze povezane s PDV-om, a time i administrativni troškovi za mala poduzeća, Latviji bi trebalo odobriti da tu mjeru primjenjuje u ograničenom razdoblju. Porezni obveznici trebali bi i dalje imati mogućnost odlučiti se za uobičajene odredbe o PDV-u.
            
            
               (6)Budući da se odredbe članaka od 281. do 294. Direktive 2006/112/EZ o posebnoj odredbi za mala poduzeća preispituju, moguće je da će direktiva o izmjeni tih odredbi Direktive 2006/112/EZ stupiti na snagu prije isteka razdoblja valjanosti odstupanja.
            
            
               (7)Prema informacijama koje je dostavila Latvija, smanjeni će prag imati zanemariv utjecaj na ukupni iznos poreznog prihoda prikupljen u fazi konačne potrošnje.
            
            
               (8)Odstupanje ne utječe na vlastita sredstva Unije koja proizlaze iz poreza na dodanu vrijednost jer će Latvija izvršiti izračun naknade u skladu s člankom 6. Uredbe Vijeća (EEZ, EURATOM) 1553/89
                  17
               ,
            
         
         
            
               DONIJELO JE OVU ODLUKU: 
            
            
               Članak 1.
            
            
               Odstupajući od članka 287. stavka 10. Direktive 2006/112/EZ, Republici Latviji odobrava se izuzeće od plaćanja PDV-a za porezne obveznike čiji godišnji promet ne prelazi 40 000 EUR.
            
            
               Članak 2.
            
            
               Ova Odluka proizvodi učinke od dana priopćenja.
            
            
               Ova se Odluka primjenjuje od 1. siječnja 2018. do 31. prosinca 2020. ili do stupanja na snagu direktive o izmjeni članaka od 281. do 294. Direktive 2006/112/EZ kojima se uređuje posebna odredba za mala poduzeća, ovisno o tome što nastupi prije. 
            
            
               Članak 3.
            
            
               Ova je Odluka upućena Republici Latviji. 
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  SL L 347, 11.12.2006., str. 1.
               
               
                  
                     (2)
                  Provedbena odluka Vijeća 2010/584/EU od 27. rujna 2010. kojom se Republici Latviji odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 256, 30.9.2010., str. 29.).
               
               
                  
                     (3)
                  Provedbena odluka Vijeća 2014/796/EU od 7. studenoga 2014. kojom se Republici Latviji odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 330, 15.11.2014., str. 46.). 
               
               
                  
                     (4)
                  Provedbena odluka Vijeća (EU) 2015/2348 od 10. prosinca 2015. o izmjeni Provedbene odluke 2013/53/EU kojom se Kraljevini Belgiji odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 330, 16.12.2015., str. 51.).
               
               
                  
                     (5)
                  Provedbena odluka Vijeća (EU) 2017/319 od 21. veljače 2017. o izmjeni Provedbene odluke 2013/677/EU kojom se Velikom Vojvodstvu Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 47, 24.2.2017., str. 7.). 
               
               
                  
                     (6)
                  Provedbena odluka Vijeća (EU) 2016/2090 od 21. studenoga 2016. o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 324, 30.11.2016., str. 7.).
               
               
                  
                     (7)
                  Provedbena odluka Vijeća (EU) 2017/563 od 21. ožujka 2017. kojom se Republici Estoniji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 80, 25.3.2017., str. 33.).
               
               
                  
                     (8)
                  Provedbena odluka Vijeća 2014/795/EU od 7. studenoga 2014. o produljenju primjene Provedbene odluke 2011/335/EU kojom se Republici Litvi odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 330, 15.11.2014., str. 44.).
               
               
                  
                     (9)
                  Provedbena odluka Vijeća (EU) 2015/2089 od 10. studenoga 2015. o izmjeni Provedbene odluke 2013/54/EU kojom se Republici Sloveniji odobrava uvođenje posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 302, 19.11.2015., str. 107.).
               
               
                  
                     (10)
                  Provedbena odluka Vijeća (EU) 2016/1988 od 8. studenoga 2016. o izmjeni Provedbene odluke 2013/678/EU kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 306, 15.11.2016., str. 11.).
               
               
                  
                     (11)
                  Komunikacija Komisije Europskom parlamentu, Vijeću i Europskom gospodarskom i socijalnom odboru o akcijskom planu o PDV-u: Put k jedinstvenom europskom području PDV-a – vrijeme je za donošenje odluka, Bruxelles, 7.4.2016., COM(2016) 148 final.
               
               
                  
                     (12)
                  Program rada Komisije za 2017. – Izgradnja Europe koja štiti, osnažuje i brani, Strasbourg, 25.10.2016., COM(2016) 710 final.
               
               
                  
                     (13)
                  COM(2008) 394 od 25. lipnja 2008.
               
               
                  
                     (14)
                  SL 347, 11.12.2006., str. 1.
               
               
                  
                     (15)
                  Provedbena odluka Vijeća 2010/584/EU od 27. rujna 2010. kojom se Republici Latviji odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 256, 30.9.2010., str. 29.).
               
               
                  
                     (16)
                  Provedbena odluka Vijeća 2014/796/EU od 7. studenoga 2014. kojom se Republici Latviji odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 330, 15.11.2014., str. 46.).  
               
               
                  
                     (17)
                  Uredba Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 155, 7.6.1989., str. 9.).